4 dood in gru-ongeluk buite PinetownDie wrak van die taxi in die botsing betrokke. (Foto: Verskaf) Vier mense is dood en 13 ander ernstig beseer nadat ’n taxi Donderdagmiddag teen ’n vragmotor op die N3-snelweg naby die M7 in die rigting van Pinetown in KwaZulu-Natal gebots het. Volgens Garrith Jamieson, woordvoerder van Rescue Care-nooddienste, het paramedici omstreeks 13:00 op die toneel aangekom waar hulle ’n slagting aangetref het. Die taxi het teen die agterkant van die vragmotor gebots wat vermoedelik in die middel van die snelweg onklaar geraak het. Die taxi het oopgeskeur en omgeslaan en passasiers is uit die voertuig geslinger, het Jamieson verduidelik. Nooddienste op die toneel. (Foto: Verskaf) Drie mans en ’n vrou het kritieke beserings in die voorval opgedoen en is op die toneel dood verklaar. Volgens Jamieson is die beseerdes na verskeie hospitale in Durban gehaas vir mediese behandeling. Twee helikopters is na die toneel ontbied om beseerdes te vervoer en die snelweg is in albei rigtings gesluit sodat die helikopters kon land. Die omstandighede rakende die botsing is in dié stadium nog onduidelik. Die toepaslike owerhede was op die toneel om ondersoek in te stel.